  Майя Бывальцева Глазкарысь шаертодонъя музейын Глаз ёросысь лулчеберетъя но туризмъя центрлэн «ФОТО forum: ДондыДор в ethno-объективе» фотадӟытонэз ужа. 60 туспуктэмъёс огшоры адямиослэн улон-вылонэнызы тодмато. Со сярысь ивортэ Удмуртиысь калыкъёслэн эшъяськон юртсылэн пресс-службаез. Та туспуктэмъёс Глаз ёросысь лулчеберетъя но туризмъя центрен кылем арын радъям фотоэкспедициос дыръя лэсьтэмын. Удмуртилэн уйпалаз удмуртъёслэсь, бесерманъёслэсь, бигеръёслэсь асӧпртэмлыксэс утчазы но фотое пуктылӥзы. Быдэс элькунысь туспуктӥсьёс Ӝуамын, Бигер Парзиын, Слудкаын, Самойгуртын улӥсьёсын пумиськылӥзы, соослэсь лулчеберетсэс, йылолъёссэс чаклазы. Экспедицилэн емышез луиз 300 гигабайтлэсь трос тодосъя ивортодэт, со чебер но капчи возьматэмын — суредъёсын. Устоосыз 60 туспуктэмъёс адӟытонлы быръемын. Соос огшоры адямиослэсь — асьме бускельёсмылэсь — выжы куаразэс возьмато. Котькуд туспуктэм аспӧртэм. Со шока. Со улэ. Тани-тани кенер вылын пукись коӵышлэсь куаразэ кылод кадь, черсэз бергатӥсь бесерман песянайлэсь серекьямзэ. Бигер балишлэсь ческыт зынзэ шӧдод адӟытонэз радъясьёсНялтас вераса, фотоадӟытон Ижкаре Калыкъёслэн эшъяськон юртазы, бигер лулчеберетъя «Мирас» фестивале, Москвае «Гербер» празднике вуылӥз ни. Тегъёс: Лулчеберет Удмуртия Глазкар адӟытон йӧслыкъёс  